Марко Ганчев
Ресторант „Кошарата“

chitanka.info

Ресторант-кошара,

пръстени паници.

Чужденци от бара

идат на глутници.

Край овни грамадни

мигат обективи

като вълци гладни

и нетърпеливи.

Леди на колени

мислят си суетни,

че са съвършени

снимките им цветни.

А пък аз от живи

снимки край стадата

пазя негативи

в мрака на душата.

Снимах ги, когато

дрипав под елека

спях по цяло лято

с дядо на егрека.

Но вместо кебапи

върху тел метална,

от която капе

сладост пасторална,

снел съм как изпущат

над оджака пара

мокрите навуща

в нашата кошара…

Снимайте, суетни!

Няма да ви плаша.

Ще се върна сетне

в станцията наша.

Бавно ще изкача

свода с бели стълби.

Той под мене в здрача

кротко ще се сгърби.

Като вас достоен

в банята ще стъпя

и под облак зноен

дълго ще се къпя…

1966

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.